OpenLLM-France/wikimedia huggingface dataset:
# Navajo (Nou Mèxic)

Navajo (navaho Niʼiijíhí) és una concentració de població designada pel cens dels Estats Units a l'estat de Nou Mèxic. Segons el cens del 2000 tenia 2.097 habitants.

## Demografia

Segons el cens del 2000, Navajo tenia 2.097 habitants, 475 habitatges, i 406 famílies. La densitat de població era de 358,3 habitants per km².
Dels 475 habitatges en un 68% hi vivien nens de menys de 18 anys, en un 40,6% hi vivien parelles casades, en un 37,7% dones solteres, i en un 14,5% no eren unitats familiars. En el 12,8% dels habitatges hi vivien persones soles el 0,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 4,41 i el nombre mitjà de persones que vivien en cada família era de 4,81.
Per edats la població es repartia de la següent manera: un 51,9% tenia menys de 18 anys, un 9,4% entre 18 i 24, un 26,1% entre 25 i 44, un 10,5% de 45 a 60 i un 2% 65 anys o més.
L'edat mediana era de 17 anys. Per cada 100 dones de 18 o més anys hi havia 78,4 homes.
La renda mediana per habitatge era de 14.688 $ i la renda mediana per família de 12.569 $. Els homes tenien una renda mediana de 21.518 $ mentre que les dones 24.083 $. La renda per capita de la població era de 4.551 $. Aproximadament el 64% de les famílies i el 67,4% de la població estaven per davall del llindar de pobresa.
El segons el cens dels Estats Units de 2010 el 96,42% dels habitants són nadius americans i el 2,86% blancs.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Navajo». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 9 agost 2010].
* ↑ «Geographic Comparison Table- Navajo». American Fact Finder. Oficina del Cens dels Estats Units, 12-01-2010.
# Fímbria

«Fímbria» té aquests significats:
** Flavi Fímbria, llegat de Gai Norbà en la guerra contra Sul·la el 82 aC
* Biologia:
** Fímbria (biologia)

## Vegeu també

* Fímbries
# La Bruyère (Bèlgica)

La Bruyère (en való Les Brouhires) és un municipi belga de la Província de Namur a la regió valona, dins la comarca de la Hesbaye. Comprèn les localitats d'Emines, Rhisnes, Villers-lez-Heest, Warisoulx, Bovesse, Meux i Saint-Denis-Bovesse. El centre administratiu és a Rhisnes.
# Polyphony Digital

Polyphony Digital és una companyia de desenvolupament de videojocs interna de Sony Computer Entertainment i és part del recent creat Sony World Studios. Anteriorment era conegut com a Polys Entertainment, però després de l'èxit del Gran Turismo se'ls va permetre tenir més autonomia i van canviar el seu nom per Polyphony Digital.
L'estudi és més conegut per la seva sèrie de videojocs de curses Gran Turismo. Liderada per Kazunori Yamauchi, Gran Turismo s'ha convertit en un dels jocs de carreres amb més èxit per la PlayStation. La saga Gran Turismo ha estat enfocada a oferir un sentit de simulació als videojocs de carreres, permetent als jugadors experimentar el maneig de vehicles que una persona de situació econòmicament normal, mai tindrà l'oportunitat de fer-ho a la vida real.

## Videojocs creats
### PlayStation

* Gran Turismo
* Gran Turismo 2
* Motor Toon Grand Prix
* Motor Toon Grand Prix 2
* Omega Boost

### PlayStation 2

* Gran Turismo 3: A-spec
* Gran Turismo 4
* Gran Turismo 4 Prologue
* Gran Turismo 4 Toyota MTRC Version
* Gran Turismo 4 Toyota Prius Edition
* Gran Turismo 4: Nissan 350Z Limited Edition
* Gran Turismo Concept 2001 Tokyo
* Gran Turismo Concept 2002 Tokyo-Seoul
* Gran Turismo Concept: 2002 Tokyo-Geneva
* Gran Turismo for Boys
* Tourist Trophy

### PlayStation 3

* Gran Turismo HD Concept
* Gran Turismo 5

### PlayStation Portable

* Gran Turismo 4 Mobile

## Enllaços externs

* Polyphony Digital (japonès)(anglès)
* Perfil de Polyphony Digital a MobyGames (anglès)
* GT Center EU - Gran Turismo Europe Arxivat 2007-05-04 a Wayback Machine. - Comunitat europea del Gran Turismo. (anglès)
* SRO - Super Racing Online Arxivat 2008-07-04 a Wayback Machine. (italià) (francès) (anglès)
# Cribratge (economia)

En economia, cribratge (screening en anglès) es refereix a una estratègia de lluita contra la selecció adversa, una de les possibles complicacions de presa de decisions en els casos d'informació asimètrica. El concepte de la detecció va ser desenvolupat primer per Michael Spence (1973), i s'ha de distingir de signalling, que implica que l'agent informat mou primer.
Per als fins del cribratge, els casos d'informació asimètrica assumeixen dos agents econòmics -que nosaltres anomenem, per exemple, Abel i Caín, on Abel sap més sobre si mateix que el que Caín sap sobre Abel. Els agents estan tractant de participar en algun tipus de transacció, sovint amb una relació a llarg termini, tot i que aquest qualificatiu no és necessari. El "screener" (el que té menys informació, en aquest cas, Caín) intenta rectificar aquesta asimetria aprenent tot el que pugui sobre Abel.
El procés de selecció real depèn de la naturalesa de la situació, però està en general estretament relacionada amb la relació futura.
En economia de l'educació, els models de detecció comunament es contrasten amb la teoria del capital humà. En un model de cribratge que s'utilitza per determinar la capacitat d'un aspirant per aprendre (a mode de filtre), donant així preferència als sol·licitants que han obtingut uns títols acadèmics es redueix el risc de l'ocupador de contractar a algú amb una disminució de la capacitat per a l'aprenentatge.

## Exemples

* Els bancs sovint sotmetran a avaluació a les persones interessades que volen un préstec per eliminar a aquells que no podran tornar els diners. Els bancs podran preguntar als potencials prestataris per la seva història financera, estabilitat laboral, motiu per sol·licitar el préstec, béns, educació, experiència, etc.
* Els processos d'entrevista d'ocupació són un mètode de cribratge, en el qual s'usa la conversa per saber sobre la personalitat de la persona (per les maneres, l'actitud i la vestimenta).

## Referències

* ↑ Consulta feta a TermCat. 2016-10-10.
* ↑ Spence, A. M. «Job Market Signaling». Quarterly Journal of Economics, 87, 3, 1973, pàg. 355–374. DOI: 10.2307/1882010. JSTOR: 1882010.
# Manuel Herrero Galaso

Manuel Herrero Galaso, també conegut com a Manolo Herrero (Andújar, Andalusia, 28 de juny de 1970), és un futbolista andalús, ja retirat, que ocupava la posició de migcampista.

## Trajectòria

Surt del planter del Real Jaén, on arriba al primer equip el 1992. El seu bon joc a l'equip andalús crida l'atenció del Reial Valladolid, que el fitxa la temporada 94/95. Eixe any Herrero només va jugar cinc partits amb els castellans, els únics de la seua carrera a la primera divisió espanyola. Ni tan sols acaba la temporada a Valladolid, i al mercat d'hivern passa al Córdoba CF.
Després de la mala experiència a Castella, torna al Real Jaen per la 95/96, però només hi roman un any abans de fitxar el Màlaga CF. Va jugar dues campanyes amb els blanc-i-blaus. La temporada 98/99 milita al Granada CF, i al final d'eixa campanya passa al Gimnàstic de Tarragona, a també a Segona Divisió B.
Al club del Tarragonès milita quatre temporades, fins al 2003, quan retorna per tercer cop al Real Jaen, club en el qual es retira el 2006.
# Navajeros

Navajeros, titulada Dulces navajas a Mèxic és una pel·lícula coproducció hispà-mexicana de 1980 dirigida per Eloy de la Iglesia. És considerada pionera del gènere denominat "cinema quinqui" que es va desenvolupar durant els anys 1980 a Espanya.

## Argument

El Jaro (interpretat per José Luis Manzano) és un jove delinqüent nascut a Villatobas (Toledo). D'origen humil, 1980 és un moment de difícil accés a l'ocupació. Espanya compta amb més d'un milió i mig d'aturats.
Per subsistir en aquesta difícil situació "El Jaro" i la seva banda no dubten a cometre robatoris i atracaments per tot Madrid per aconseguir diners de forma fàcil i ràpida. Donada la seva curta edat, "El Jaro" només té quinze anys, cada vegada que són capturats per la policia són tancats en el reformatori del que no triguen a escapolir-se per seguir cometent delictes.
Entre delictes Mercedes (Isela Vega), una prostituta entrada en anys, s'enamora d'"El Jaro" i l'acollirà a la seva casa per protegir-lo. Malgrat aquesta acció "El Jaro" li confessa que ell s'ha enamorat d'una noia més jove que ella. Mentre ell està a la presó la prostituta s'assabenta que ha deixat embarassada a la seva xicota. Quan aquest surt de la presó Mercedes els acull tots dos al seu apartament, on la convivència entre els tres es torna insuportable.
Escapant-se amb els seus amics en un vehicle robat, El Jaro és seguit per la policia que està seguint quatre terroristes. En l'enfrontament final, El Jaro i els seus amics s'escapen mentre la policia i els terroristes es maten. El Jaro decideix veure a la seva mare que està treballant els carrers com a prostituta. Els seus crims l'han fet cèlebre en l'inframon. Finalment, el Jaro és mort de dos trets poc després de néixer el seu fill.

## Repartiment

* José Luis Manzano com El Jaro
* Isela Vega com Mercedes
* Verónica Castro com Toñi
* Jaime Garza com El Butano
* Enrique San Francisco com El Marqués
* María Martín com Mare d'El Jaro
* José Sacristán com Periodista
* José Luis Fernández 'Pirri' com El Nene

## Referències

* ↑ Torres, Diccionario Espasa Cine Español, p. 339
* ↑ Ángel S., Harguindey «Eloy de la Iglesia: ""Navajeros" es una película entre la crónica y el "comic""». El Pais, 05-10-1980 [Consulta: 25 agost 2015].

## Bibliografia

* Crónica de la España negra - Monogràfic sobre José Luís Manzano Agudo
* Crónica de la España negra - Monogràfic sobre José Joaquín Sánchez Frutos “El Jaro”
# George Osborne

George Gideon Oliver Osborne (Londres, 23 de maig de 1971) és un polític britànic del partit Conservador i membre del parlament del Regne Unit per la circumscripció de Tatton des de 2001.
Va formar part del gabinet a l'ombra des del 2005 fins al a 2010 com Shadow Chancellor of The Exchequer britànic (membre de SM Gabinet en l'ombra encarregat d'economia i finances). Des de l'assumpció de David Cameron com a primer ministre és el canceller de la Hisenda.
És hereu per la família de baronet Osborne de Ballentaylor al comtat de Tipperary, Irlanda, convertint-lo en membre del que es coneix a Irlanda com the Ascendancy, la vella aristocràcia anglo-irlandesa.

## Referències

* ↑ «Baronetage». [Consulta: 6 octubre 2009].
* ↑ «George Osborne and William Hague». [Consulta: 13 diciembre 2009]. «Còpia arxivada». Arxivat de l'original el 2011-06-06. [Consulta: 2 desembre 2015].

## Enllaços externs

* www.parliament.uk (anglès)
* Web oficial Arxivat 2015-12-08 a Wayback Machine. (anglès)
# Llengua kawésqar

El kawésqar (qawasqar), també conegut pel nom d'alacaluf, és una llengua aïllada del sud de l'actual Xile parlada pel poble kawésqar. Originalment formava part d'una petita família lingüística, actualment n'és l'únic supervivent. En queden només set parlants que viuen sobretot a l'Illa de Wellington de la costa sud-occidental xilena.

## Referències

* ↑ Spelling variants include Kaweskar, Kawaskar, Qawashqar, Kaueskar and Alakaluf, Halakwulup, Halakwalip; other names include Tawókser, Aksanás/Aksana and Hekaine.
* ↑ «Endangered Languages Project». www.endangeredlanguages.com. [Consulta: 24 gener 2017].
# Fílace

Fílace era una ciutat de Tessàlia, al districte de Ftiotis que Homer menciona al "Catàleg de les naus" a la Ilíada, on diu que formava part dels territoris governats per Protesilau. Píndar diu que a la ciutat hi havia un temple dedicat a Protesilau.
Estrabó diu que estava situada entre Farsàlia i Tebes de Tessàlia, a uns 100 estadis d'aquesta última ciutat.

## Referències

* ↑ Alberich i Mariné, Joan (dir.); Cuartero i Iborra, Francesc J. (dir.). Diccionari Grec-Català. Enciclopèdia Catalana - Fundació Institut Cambó, 2015, p. 1821. ISBN 9788441224223.
* ↑ Homer. Ilíada, II, 695
* ↑ Píndar. Ístmiques, I, 58-59
* ↑ Estrabó. Geografia, IX,5,8; IX,5,14
* ↑ Smith, William (ed.). «Phylace». Dictionary of Greek and Roman Geography (1854). [Consulta: 4 febrer 2021].
# Retrat del cardenal Niccolò Albergati

El Retrat de Niccolò Cardinal Albergati és una pintura del pintor primitiu flamenc Jan van Eyck, datada al voltant de 1431 i actualment està allotjada al Museu d'Història de l'Art de Viena, Àustria.
Niccolò Albergati era un diplomàtic que treballa per al papa Martí V. Durant un congrés de pau a Anvers entre el 8 i l'11 de desembre de 1431 per a negociar la pau entre França i Anglaterra,, va conèixer Van Eyck, qui va fer només uns esbossos per acabar el retrat posteriorment, encara que aquest és l'únic dibuix de Jan van Eyck autentificat. en quin l'artista va afegir notes en els colors per tal d'executar un retrat de pintura més tard. El dibuix és ara en el Gemäldegalerie Alte Meister de Dresden, Alemanya.
El cardenal està retratat de tres-quarts, com era habitual a la pintura flamenca de l'època des dels anys 1430, amb un fons fosc que realça la figura,que està il·luminada per una font lleugera brillant.
Tan comú en l'obra de Van Eyck, l'atenció als detalls és màxima, gràcies a la seva tècnica que utilitza capes successives de colors diluïdes amb oli, que li va permetre efectes profunds de transparència i claredat. La comparació amb el dibuix preparatori mostra que Van Eyck va canviar diversos detalls realistes, com la profunditat de les espatlles, la corba més baixa del nas, la profunditat de la boca i principalment la mida de l'orella, potser per enfortir la impressió de maduresa i, consegüentment, d'autoritat del cardenal.

## Referències

* ↑ Schneider, 1997, p. 101-102.
* ↑ Milicua, José. Historia Universal del Arte:La pintura flamenca Volum V (en castellà). Barcelona: Planeta, 1988, p. 322. ISBN 84-320-8905-2.

## Bibliografia

* Pächt, Otto. Van Eyck and the Founders of Early Netherlandish Painting. Nova York: Harvey Miller, 2000.
* Schneider, Norbert. Jan van Eyck, l'altar de Gante: propuestas para una reforma de la iglesia (en castellà). Siglo XXI, 1997. ISBN 9789682320750 [Consulta: 10 desembre 2010].
# Polypedates zed

Polypedates zed és una espècie d'amfibi que viu al Nepal i, possiblement també, a l'Índia.

## Referències

* Ohler, A. & Shrestha, T.K. 2004. Polypedates zed. Llista Vermella d'Espècies Amenaçades de la UICN 2006. Consulta: 8 d'abril del 2008.
# Lyne

La parròquia de Lyne (en danès: Lyne Sogn) es troba a Dinamarca dins la diòcesi de Ribe la qual s'estén des de Ringkøbing al nord fins a la frontera amb Alemanya al sud. Hi va néixer, l'any 1860, el botànic Christen Christiansen Raunkiaer.
# Navahondilla

Navahondilla és un municipi de la província d'Àvila, a la comunitat autònoma de Castella i Lleó. Està a 8 km dels Toros de Guisando i limita amb El Tiemblo, Cadalso de los Vidrios, Rozas de Puerto Real i San Martín de Valdeiglesias.

## Història

Navahondilla va ser probablement poblada per primera vegada pels vetons, un poble el testimoniatge del qual més representatiu són els Toros de Guisando. La fundació de Navahondilla probablement es remunta a la reconquesta de la zona per part d'Alfons VI que es va culminar amb la presa de Cadalso de los Vidrios el 1082 i de Toledo el 1085 i després de la qual es va passar a repoblar la zona de la vall de l'Alberche i del Tiétar.
Navahondilla és nomenada per primera vegada en un document d'Alfons X el Savi datat el 5 de març de 1261. Des de la seva fundació va formar part de la província de Toledo sota les jurisdiccions d'Escalona i Cadalso fins que el 30 de novembre de 1833, per Reial Decret, va passar de llogaret toledana a municipi abulenc amb jurisdicció i ajuntament propi.

## Referències

* ↑ «Provincia de Ávila (España): Municipios & Localidades» (en castellà), 22-01-2021. [Consulta: 16 setembre 2021].
# George Paget Thomson

George Paget Thomson (Cambridge, Anglaterra, 1892 - ibídem, 1975) fou un físic anglès guardonat amb el Premi Nobel de Física l'any 1937.

## Biografia

Nascut el 3 de maig de 1892 a la ciutat anglesa de Cambridge, fou fill del també físic Joseph John Thomson, Premi Nobel de Física de l'any 1906 pels seus treballs sobre la conducció de l'electricitat a través dels gasos, i considerat el descobridor de l'electró.
Va estudiar i graduar-se en física al Trinity College de la Universitat de Cambridge, impartint entre 1922 i 1930 classes de filosofia natural a la Universitat d'Aberdeen. El 1930, va obtenir la càtedra de física al Col·legi Imperial de Ciències i Tecnologia de la Universitat de Londres, on va romandre fins a l'any 1952. Des d'aquest any i fins al 1962, fou rector del Corpus Christi College de la Universitat de Cambridge.
L'any 1943 va ser nomenat sir i el 1946 va ocupar l'assessoria de la delegació britànica al Consell de Seguretat de les Nacions Unides i de la Comissió de l'Energia Atòmica. Paget Thomson morí el 10 de setembre de 1975 a la ciutat de Cambridge.

## Recerca científica

El 1937 li va ser atorgat el Premi Nobel de Física, que va compartir amb el físic nord-americà Clinton Joseph Davisson, pel seu treball relatiu a la difracció d'electrons en cristalls i la demostració de les seves propietats ondulatòries. Ambdós físics arribaren a la mateixa conclusió en els seus treballs, però d'una manera independent, demostrant les prediccions del físic francès Louis-Victor de Broglie.
En els últims anys de la dècada dels 30 i durant la Segona Guerra Mundial es va especialitzar en física nuclear, concentrant-se en l'estudi de les aplicacions pràctiques militars de l'energia nuclear. En l'última part de la seva vida, va continuar els seus treballs a l'entorn d'aquest tipus d'energia, però també va escriure treballs sobre aerodinàmica i sobre el valor de la ciència en la societat.
Entre 1937 i 1941, va assessorar al ministeri de l'Aire en matèria d'aeronàutica, i en matèria científica en general entre 1943 i 1944.

## Enllaços externs

* Pàgina de l'Institut Nobel, Premi Nobel de Física 1937 (anglès).
# Demetri Paleòleg (fill d'Andrònic II)

Demetri Àngel Ducas Paleòleg (grec medieval: Δημήτριος Ἄγγελος Δούκας Παλαιολόγος, Dimítrios Ànguelos Dukas Paleologos; nascut cap al 1297 i mort després del 1343) fou un dels fills de l'emperador romà d'Orient Andrònic II Paleòleg (r. 1282-1328) i la seva segona muller, Irene de Montferrat.
Nascut cap al 1297, Demetri era el fill petit d'Andrònic II. Quan tenia uns set anys, fou enviat a la cort del rei de Sèrbia, Esteve Milutin, amb vista a esdevenir-ne el successor. Tanmateix, ben aviat tornà a Constantinoble. El 1306 fou nomenat dèspota, la major dignitat per sota de l'emperador. El 1311 hi hagué una temptativa infructuosa de casar un fill d'Andrònic II, possiblement Demetri, amb una filla del rei d'Aragó, Jaume II el Just.
En la guerra civil romana d'Orient del 1321-1327, Demetri feu costat al seu pare contra el seu nebot, Andrònic III Paleòleg. El 1327 i 1328, en la fase final del conflicte, fou governador de Tessalònica. Fou obligat a fugir a Sèrbia, mentre que Andrònic III feu presoners la seva muller i els seus fills, però Demetri tornà a Constantinoble una vegada consumada la victòria d'Andrònic III. Fou acusat de conspirar contra el seu nebot el 1336/37, però Andrònic III li retirà els càrrecs. El 1343 desapareix de les fonts.
Demetri també era un expert teòleg i miniaturista. No es coneix amb certesa el nom de la seva muller, però possiblement era Teodora Comnena. Tingueren una filla, la futura emperadriu Irene, i com a mínim un altre fill de nom desconegut.

## Referències

* ↑ Marcos Hierro, 2003, p. 60.

## Bibliografia

* Marcos Hierro, E. «Els catalans i l'Imperi bizantí». A: Ferrer i Mallol, M. T. Els catalans a la Mediterrània oriental a l'edat mitjana. Institut d'Estudis Catalans, Secció Històrico-Arqueològica, 2003, p. 23-78. ISBN 9788472836709.
# Gat americà de pèl aspre

El gat americà de pèl aspre o american wirehair és una raça de gat domèstic que es va originar al nord de l'estat de Nova York (Estats Units). Fins al 2003, encara que la raça era ben coneguda, era la menys comuna de les 41 races reconegudes per la Cat Fanciers 'Association (CFA), amb només 22 espècimens registrats, en comparació dels 39 que hi havia l'any 2002.

## Història

El primer gat gat americà de pèl aspre va aparèixer a partir d'una mutació no intencional dins d'una ventrada de sis gatets nascuts de dos gats de granja. Aquest únic mascle blanc i vermell tenia el pèl estranyament aspre. El propietari dels gats va contactar amb una criadora local de gats de raça rex, la senyora Joan O'Shea, perquè examinés al nounat. Ella va comprar al gatet per 50 dòlars, juntament amb una gateta amb pelatge normal de la mateixa ventrada, per començar un programa de cria. El mascle de pelatge aspre va ser anomenat Adam i la femella, Tip-Toe.
L'encreuament entre ells va produir gatets amb el pèl aspre, molts dels quals van ser venuts a altres criadors interessats. En créixer la població, es van exportar exemplars al Canadà i a Alemanya. La cria va prosperar, i el 1978 van ser acceptats en competències oficials.

## Característiques
### Genètiques

El pelatge aspre és genèticament dominant sobre el pelatge normal, a diferència del gen que produeix el pelatge de les races rex. El pèl és dens i aspre, i fins i tot els seus bigotis són de vegades arrissats. Molts troben el pelatge agradable al tacte. És poc comú en el sentit que aquest pelatge no ha aparegut entre altres gats (la majoria de les mutacions ocorren en molts llocs diferents), i tots els gats americans de pèl aspre són descendents d'Adam. A part del pelatge aspre, es caracteritzen per ser forts i musculosos, de constitució similar al gat americà de pèl curt. El color del seu pelatge pot variar. Són gats amb capacitat d'adaptació i resistents a les malalties.

### Temperament

Han estat descrits com a gats intel·ligents, afectuosos, tranquils, reservats, lleials, juganers i curiosos.

## Referències

* "Canadian Cat Association breed standard: American Wirehair". Canadian Cat Association. http://www.cca-afc.com/en/BreedStandards/american%20wirehair.pdf Arxivat 2011-12-07 a Wayback Machine.. Retrieved October 1, 2011.
* Geyer, Georgie Anne (2004). When Cats Reigned Like Kings: On the Trail of the Sacred Cats. Andrews McMeel Publishing. p. 174. ISBN 9780740746970.
* Hampshire, Kristen; Iris Bass, Lori Paximadis (2011). Cat Lover's Daily Companion: 365 Days of Insight and Guidance for Living a Joyful Life with Your Cat. Quarry Books. p. 56. ISBN 9781610581387.
* Bessant, Claire (1999). Cat: The Complete Guide. Barnes & Noble Publishing. p. 200. ISBN 9780760717189

## Enllaços externs

* Perfil del American wirehair Arxivat 2009-04-14 a Wayback Machine. a Cat Fanciers' Association
* American Wirehair Arxivat 2011-10-01 a Wayback Machine.
# Recinte emmurallat de Sant Jordi Desvalls

El Recinte emmurallat de Sant Jordi Desvalls és una obra de Sant Jordi Desvalls (Gironès) declarada bé cultural d'interès nacional.

## Descripció

El clos emmurallat del poble de Sant Jordi Desvalls fou probablement obrat coetàniament a la construcció del castell, esdevenint-ne el seu recinte jussà. Es tracta d'un recinte emmurallat escassament estudiat, envoltant el castell amb un perímetre el·líptic, del qual avui en romanen restes visibles especialment al carrer de Baix, sector oriental del clos, i al carrer de les Eres, sector occidental, on hi romanen trams de muralla atalussats.
El recinte, constituït en bona part per les façanes posteriors dels habitatge, molts d'ells de gran interès històric i alguns conservant finestres gòtiques o renaixentistes espitllerades, tindria coma eixos principals els carrers del Portal, entrada occidental, i el carrer de Baix, a l'entrada oriental, i incloïa altres carrers com els de la Mosca, del Reclau o de la Tarongeta, on es conserven cases d'origen medieval.

## Referències

* 1 2 «Recinte emmurallat de Sant Jordi Desvalls». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 10 novembre 2016].